Góðar horfur eru með sölu laxveiðileyfa í sumar, að mati formanns Landssambands veiðifélaga. Margir erlendir veiðimenn hafa þegar bókað sig í veiði. Fjöldi bólusetninga í Bretlandi kemur sér afar vel því Bretar eru jafnan fjölmennastir útlendinga í íslenskum laxveiðiám.
Talsverð óvissa hefur verið í vetur um hvaða áhrif faraldurinn hafi á sölu veiðileyfa til erlendra laxveiðimanna sem sækja jafnan mikið í veiði hér á landi. Jón Helgi Björnsson, formaður Landssambands veiðifélaga, segir að ræst hafi úr og nú horfi nokkuð vel með sölu veiðileyfa.
Auðvitað sé þetta með fyrirvara um hvernig málin þróast. En verði samkomutakmörkunum aflétt eins og vonir standa til sé útlitið býsna gott. Og staða bólusetninga í heimalöndum þessara erlendu veiðmanna skipti líka máli.
Þó talsverð afföll hafi orðið af laxveiðipöntunum í fyrrasumar segir Jón Helgi að tímabilið í heild hafi gengið þokkalega. Erlendir veiðimenn komust til landsins yfir hásumarið en svo lokaðist allt í ágúst þegar smitum tók að fjölga.
Fjöldi erlendra laxveiðimanna hefur þegar bókað sig í veiði í íslenskum ám í sumar. Bretar eru þar fjölmennastir og nú kemur sér vel hve margir hafa verið bólusettir fyrir Covid-19 í Bretlandi.